فرانسا پرزیدنتی امانوئل ماکرون سوریه-نین ادلیب بؤلگه‌سینده آتشکس تامین اولونماسی‌نین واجیب‌لیگینی بیلدیردی.
امانوئل ماکرون ایشگوزار سفرله اؤلکه‌سینده اولان روسیا پرزیدنتی ولادیمیر پوتین ایله کئچیردیگی بیرگه مطبوعات کنفرانسیندا دئییب کی، ادلیبده سیویل لر بومبا‌لارین آلتیندا یاشاییر و خصوصیله اوشاق‌لار هلاک اولور. آتشکس تامین اولونما‌لی‌دیر. بشار اسد رژیمی‌نین هوجوم‌لاری اوشاق‌لارین هلاکینا سبب اولور.
دیگر طرف‌دن روسیا ایله آوروپا بیرلیگی آراسینداکی علاقه‌لرین اهمیت قازاندیغینی بیلدیرن ماکرون می آییندا پوتین‌ین  دعوتیله روسیایا سفر ائدجگینی سؤیله‌ییب.
ماکرون روسیا ایله آوروپا بیرلیگی آراسینداکی علاقه‌ده اوکراینا پروبلئمی اولدوغونو و بونون حلی‌نین واجیب‌لیگینی ده دیله گتیریب.
روسیانین آوروپادا اؤز یئری‌نین اولدوغونو بیل‌دیرن ماکرون مسکوا شهر مجلیسی سئچکی‌لرینده موستقیل نامیزدلرین مراجعتی‌نین قبول ائدیلمه‌مه‌سی سببیندن کئچیریلن اعتراض آکسیا‌لارینا حؤرمتله یاناشیلماسینی و نامیزدلرین مراجعت‌لری‌نین قبول ائدیلمه‌سینی ایسته‌ییب.
پوتین ایسه بیلدیریب کی، اول‌دن ترورچولار ادلیبین 50 فایزینه نظارت ائدرکن، حاضردا 90 فایزینه نظارت ائدیر و هوجوم‌لار بو بؤلگه‌دن اولور. ادلیب‌دکی ترورچولار بورا‌دان دونیانین موختلیف بؤلگه‌لرینه ده حرکت ائدیرلر. بو چوخ تهلوکه‌لی بیر شئی‌دیر. ادلیب-ده روسیایا مخصوص هاوا بازاسینا بیر چوخ هوجوم اولدو. بو سبب‌دن روسیا سوریه اردوسونون ادلیب‌دکی ترورچولارا قارشی جهدلرینی دستکلییر.
فرانسانین اولوسلار آراسی تهلوکه‌سیزلیک مسئله سینده اهمیت‌لی قرارلار آلدیغینا ایشاره ائدن پوتین روسیانین آوروپا شوراسینا قاییتماسیندا فرانسانین اهمیت‌لی رول آلدیغینی دا بیلدیریب.
پوتین مسکوا‌داکی اعتراض آکسیا‌لارینا دایر ایسه وطنداش‌لارین نوماییش کئچیرمه حقوقونا صاحب اولدوغونو، آنجاق قانون‌لارا عمل ائتمه‌لری‌نین واجیب‌لیگینی وورغولایا‌راق دئییب:
"بونو بورادا قئید ائتمک چوخ اویغون دئییل، اما فرانسادا "ساری جیلقالیلار"ین آکسیا‌لاری اولدو و 11 نفر اؤلدو. روسیادا دا عینی حادثه‌لرین باش وئرمه‌سینی ایستمیریک".
